上巳臨川道中
作者：陸游
朝代：宋

paragraphs: 二月六夜春水生，陸子初有臨川行。
溪深橋斷不得渡，城近臥聞吹角聲。
三月三日天氣新，臨川道中愁殺人。
纖纖女手桑葉緑，漠漠客舍桐花春。
平生怕路如怕虎，幽居不省遊城府。
鶴軀苦瘦坐長饑，龜息無聲惟黙數。
如今自憐還自笑，斂版低心事年少。
儒冠未恨終自誤，刀筆最驚非素料。
五更欹枕一凄然，夢裏扁舟水接天。
紅蕖緑芰梅山下，白塔朱樓禹廟邊。